CELEX: 52014PC0145
Language: mt
Date: 2014-03-10
Title: Proposta għal DEĊIŻJONI TAL-KUNSILL li tħassar id-Deċiżjoni 2010/371/UE tas-7 ta' Ġunju 2010 dwar il-konklużjoni tal-proċedura ta' konsultazzjoni mar-Repubblika tal-Madagaskar taħt l-Artikolu 96 tal-Ftehim ta' Sħubija AKP-UE

|
			
		
		
		52014PC0145
		
			Proposta għal DEĊIŻJONI TAL-KUNSILL li tħassar id-Deċiżjoni 2010/371/UE tas-7 ta' Ġunju 2010 dwar il-konklużjoni tal-proċedura ta' konsultazzjoni mar-Repubblika tal-Madagaskar taħt l-Artikolu 96 tal-Ftehim ta' Sħubija AKP-UE /* COM/2014/0145 final - 2014/0082 (NLE) */
			
				
		
		
			
			   	MEMORANDUM TA’ SPJEGAZZJONI
Fis-7 ta' Ġunju 2010,
il-Kunsill tal-Unjoni Ewropea ddeċieda li jadotta miżuri xierqa
fil-konfront tar-Repubblika tal-Madagaskar wara l-konklużjoni ta'
konsultazzjonijiet li saru f'konformità mal-Artikolu 96 tal-Ftehim ta' Tisħib
bejn il-membri tal-grupp ta' Stati Afrikani, tal-Karibew u tal-Paċifiku,
fuq naħa, u l-Komunità Ewropea u l-Istati Membri tagħha, fuq
in-naħa l-oħra, iffirmat f'Cotonou
fit-23 ta' Ġunju 2000[1]
u emendat f'Ouagadougou, il-Burkina Faso, fit-22 ta' Ġunju 2010[2] (minn issa 'l quddiem
imsejjaħ "il-Ftehim ta' Sħubija AKP-UE", (2010/371/UE)[3].
Din id-deċiżjoni ġiet
estiża u emendata permezz tad-Deċiżjonijiet
tal-Kunsill 2011/324/UE[4],
2011/808/UE[5]
u aktar riċenti permezz tad-Deċiżjoni 2012/749/UE[6]. Din
tal-aħħar tistabbilixxi li l-miżuri xierqa jibqgħu
fis-seħħ "sakemm il-Kunsill, abbażi ta' proposta
tal-Kumissjoni, jiddeċiedi li jkunu saru elezzjonijiet kredibbli u li
reġa' hemm ordni kostituzzjonali fil-Madagaskar (...)" 
Il-proposta ta' tħassir
tad-Deċiżjoni tal-Kunsill hija bbażata, f'konformità
mal-Artikolu 96 tal-Ftehim ta' Sħubija AKP-UE[7], fuq il-fatt li
r-raġunijiet li minħabba fihom ittieħdu l-miżuri xierqa
(setgħa eżerċitata minn istituzzjonijiet tranżitorji wara
l-kolp ta' stat mhux kostituzzjonali tal-2009) m'għadhomx
fis-seħħ.
Fil-fatt, iż-żamma tal-elezzjonijiet
presidenzjali u leġiżlattivi kredibbli fil-25 ta' Ottubru u
fl-20 ta' Diċembru 2013, it-tħabbir tar-riżultati
uffiċjali fis-17 ta' Jannar u fis-6 ta' Frar 2014
u l-istabbiliment tal-istituzzjonjiet il-ġodda eletti jikkonfermaw
ir-ritorn tal-Madagaskar lejn l-ordni kostituzzjonali. B'żieda ma' dan
ir-Rappreżentanta Għolja u l-Viċi President Ashton sellmet u
faħħret il-mod kif tmexxa l-proċess elettorali[8]. 
B'hekk twettqu
l-kundizzjonijiet kollha biex ikunu jistgħu jiġu onorati l-impenji
tal-UE għar-rigward tal-Madagaskar, kif stipulati fl-Anness
tad-Deċiżjoni tal-Kunsill 2011/808/UE, u biex il-Kunsill
iħassar id-Deċiżjoni fis-seħħ. 
It-tneħħija
tal-miżuri proviżorji tagħti sinjal politiku ċar u qawwi
min-naħa tal-UE lill-Madagaskar u lill-imsieħba internazzjonali
kollha, b'mod partikolari lil dawk Afrikani, tas-sostenn tagħha f'dan
iż-żmien ġdid ta' wara l-kriżi li qed jibda u permezz
tagħha se tkun possibbli n-normalizzazzjoni tar-relazzjonijiet ta'
kooperazzjoni bejn l-UE u l-Madagaskar.
2014/0082 (NLE)
Proposta għal
DEĊIŻJONI TAL-KUNSILL
li tħassar id-Deċiżjoni 2010/371/UE
tas-7 ta' Ġunju 2010
dwar il-konklużjoni tal-proċedura ta' konsultazzjoni 
mar-Repubblika tal-Madagaskar 
taħt l-Artikolu 96 tal-Ftehim ta' Sħubija AKP-UE

IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra l-Ftehim ta’ Sħubija
bejn il-membri tal-Grupp ta’ Stati Afrikani, tal-Karibew u tal-Paċifiku,
fuq naħa, u l-Komunità Ewropea u l-Istati Membri tagħha, fuq
in-naħa l-oħra, iffirmat f'Cotonou
fit-23 ta' Ġunju 2000[9],
u emendat f'Ouagadougou, il-Burkina Faso,
fit-22 ta' Ġunju 2010[10]
(minn hawn ’il quddiem imsejjaħ ‘il-Ftehim ta’ Sħubija AKP-UE’, u
b'mod partikolari l-Artikolu 96 tiegħu,
Wara li kkunsidra l-Ftehim intern bejn
ir-rappreżentanti tal-gvernijiet tal-Istati Membri, li ltaqgħu fi
ħdan il-Kunsill, dwar il-miżuri li għandhom jittieħdu u
l-proċeduri li għandhom ikunu segwiti għall-implimentazzjoni
tal-Ftehim ta' Sħubija AKP-UE[11],
u b'mod partikolari l-Artikolu 3 tiegħu,
Wara li kkunsidra l-proposta tal-Kummissjoni
Ewropea,
Bi ftehim mar-Rappreżentanta Għolja
tal-Unjoni għall-Affarijiet Barranin u l-Politika ta’ Sigurtà,
Billi:
(1)       Id-Deċiżjoni
2010/371/UE[12]
tas-7 ta’ Ġunju 2010 dwar il-konklużjoni
tal-konsultazzjonijiet mar-Repubblika tal-Madagaskar taħt
l-Artikolu 96 tal-Ftehim ta’ Sħubija AKP-KE‑ ġiet adottata
bil-għan li jiġu implimentati miżuri xierqa b'segwitu
għall-ksur tal-elementi essenzjali msemmija fl-Artikolu 9 tal-Ftehim
ta' Sħubija AKP-UE‑. 
(2)       Dawn il-miżuri ġew
estiżi permezz tad-Deċiżjoni 2011/324/UE[13]
tat-30 ta' Mejju 2011 sas-6 ta'
 Diċembru 2011, emendati u estiżi
sal-5 ta' Diċembru 2012 permezz
tad-Deċiżjoni 2011/808/UE
tal-5 ta' Diċembru 2011[14]
u fl-aħħar nett estiżi għal żmien indefinit permezz
tad-Deċiżjoni 2012/749/UE[15]
tat-3 ta' Diċembru 2012 "sakemm il-Kunsill,
abbażi ta' proposta tal-Kumissjoni, jiddeċiedi li jkunu saru
elezzjonijiet kredibbli u li reġa' hemm ordni kostituzzjonali
fil-Madagaskar (...)". 
(3)       L-elezzjonijiet presidenzjali
u leġiżlattivi li saru fil-25 ta' Ottubru u
fl-20 ta' Diċembru, it-tħabbir tar-riżultati
uffiċjali fis-17 ta' Jannar u fis-6 ta' Frar 2014 u
l-istabbiliment tal-istituzzjonijiet il-ġodda eletti jimmarkaw ir-ritorn
tal-Madagaskar lejn l-ordni kostituzjonali. Ir-Rappreżentanta Għolja
u Viċi President Ashton sellmet u faħħret il-mod kif tmexxa
l-proċess elettorali fis-7 ta' Frar 2014[16]. 
(4)       Peress li l-kundizzjonijiet
ġew issodisfati (l-elezzjonijiet presidenzjali u leġiżlattivi
kredibbli, it-tħabbir tar-riżultati uffiċjali u l-istabbiliment
tal-istituzzjonijiet il-ġodda eletti jikkonfermaw ir-ritorn tal-Madagaskar
lejn l-ordni kostituzzjonali) b'mod li l-impenji tal-UE fir-rigward
tal-Madagaskar, hekk kif elenkati fl-Anness tad-Deċiżjoni 2011/808/UE
(it-tħassir tad-Deċiżjoni skont l-Artikolu 96) jistgħu
jiġu onorati, huwa xieraq li titħassar id-Deċiżjoni
fis-seħħ. 
ADOTTA DIN ID-DEĊIŻJONI:
L-Ewwel Artikolu
Id-Deċiżjoni
tal-Kunsill 2010/371/UE tas-7 ta' Ġunju 2010 dwar
il-konklużjoni tal-proċedura ta' konsultazzjonijiet mar-Repubblika
tal-Madagaskar taħt l-Artikolu 96 tal-Ftehim ta' Sħubija AKP-UE‑
hija mħassra.
Artikolu 2
Din id-Deċiżjoni għandha
tidħol fis-seħħ fil-jum tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 317, 15.12.2000, p. 3.
[2]               ĠU L 287, 4.11.2010, p. 3.
[3]               ĠU L 169, 3.07.2010, p. 13.
[4]               ĠU L 146, 1.6.2011, p. 2.
[5]               ĠU L 324, 7.12.2011, p. 1.
[6]               ĠU L 333, 5.12.2012, p. 46.
[7]               L-Artikolu 96(2)(a), it-tieni sentenza tar-raba'
inċiż, tal-Ftehim ta' Cotonou jistipula li "Il-miżuri
jitneħħew meta r-raġunijiet li kienu wasslu għalihom ma
jibqgħux fis-seħħ".
[8]               Ara d-dikjarazzjoni tal-kelliem uffiċjali
tas-Sinjura Ashton tas-7 ta' Frar 2014.
[9]               ĠU L 317, 15.12.2000, p. 3.
[10]             ĠU L 287, 4.11.2010, p. 3. 
[11]             ĠU L 317, 15.12.2000, p. 376.
[12]             ĠU L 169, 3.07.2010, p. 13.
[13]             ĠU L 146, 1.6.2011, p. 2.
[14]             ĠU L 324, 7.12.2011, p. 1.
[15]             ĠU L 333, 5.12.2012, p. 46.
[16]             Ara d-dikjarazzjoni tal-kelliem uffiċjali tas-Sinjura
Ashton tas-7 ta' Frar 2014.